CELEX: 62022TN0028
Language: hr
Date: 2022-01-14 00:00:00
Title: Predmet T-28/22: Tužba podnesena 14. siječnja 2022. – Ryanair/Komisija

7.3.2022   
            
            
               HR
            
            
               Službeni list Europske unije
            
            
               C 109/31
            
         
      Tužba podnesena 14. siječnja 2022. – Ryanair/Komisija
      (Predmet T-28/22)
      (2022/C 109/41)
      Jezik postupka: engleski
      
         Stranke
      
      
         Tužitelj: Ryanair DAC (Swords, Irska) (zastupnici: E. Vahida, S. Rating i G.-I. Metaxas-Maranghidis, odvjetnici)
      
         Tuženik: Europska komisija
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  poništi tuženikovu Odluku od 26. srpnja 2021. o državnoj potpori SA.63203 (2021/N) – Njemačka – Potpora za restruktiriranje društva Condor; i
               
            
                  —
               
               
                  naloži tuženiku snošenje troškova.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe deset tužbenih razloga.
      
                  1.
               
               
                  Prvi tužbeni razlog, koji se temelji na tvrdnji da je tuženik počinio povredu koja se tiče prava i da pobijana potpora nije obuhvaćena materijalnim područjem primjene Smjernica za sanaciju i restrukturiranje (1), jer društvo Condor Flugdienst GmbH (u daljnjem tekstu: društvo Condor) preuzima veća poslovna grupa i njegove teškoće nisu unutarnje naravi i rezultat su arbitrarnog prijenosa troškova.
               
            
                  2.
               
               
                  Drugi tužbeni razlog, koji se temelji na tvrdnji da tuženik nije dokazao tržišni nedostatak i socijalni problem.
               
            
                  3.
               
               
                  Treći tužbeni razlog, koji se temelji na tvrdnji da tuženik nije dostavio usporedbu s vjerodostojnim alternativnim scenarijem koji ne uključuje državnu potporu i nije utvrdio da je društvo Condor iscrpilo sve tržišne mogućnosti.
               
            
                  4.
               
               
                  Četvrti tužbeni razlog, koji se temelji na tvrdnji da u pobijanoj odluci nije utvrđeno da je plan restrukturiranja realističan, koherentan i dalekosežan i da može vratiti dugoročnu održivost društva Condor bez posezanja za daljnjom državnom potporom u razumnom vremenskom roku.
               
            
                  5.
               
               
                  Peti tužbeni razlog, koji se temelji na tvrdnji da u pobijanoj odluci nije utvrđena primjerenost državne potpore s obzirom na štetu nastalu uslijed krize uzrokovane bolešću COVID-19.
               
            
                  6.
               
               
                  Šesti tužbeni razlog, koji se temelji na tvrdnji da u pobijanoj odluci nije utvrđena proporcionalnost između državne potpore i štete nastale uslijed krize uzrokovane bolešću COVID-19.
               
            
                  7.
               
               
                  Sedmi tužbeni razlog, koji se temelji na tvrdnji da se u pobijanoj odluci ne razmatraju negativni učinci državne potpore.
               
            
                  8.
               
               
                  Osmi tužbeni razlog, koji se temelji na tvrdnji da se pobijanom odlukom krše posebne odredbe UFEU-a i opća načela prava Unije na kojima se temeljila liberalizacija zračnog prometa Unije od kasnih 1980-ih (tj. nediskriminacija, slobodno pružanje usluga – koje se na zračni promet primjenjuje Uredbom 1008/2008 (2) – i sloboda poslovnog nastana).
               
            
                  9.
               
               
                  Deveti tužbeni razlog, koji se temelji na tvrdnji da tuženik nije pokrenuo službeni istražni postupak unatoč ozbiljnim poteškoćama te da je povrijedio tužiteljeva postupovna prava.
               
            
                  10.
               
               
                  Deseti tužbeni razlog, koji se temelji na tvrdnji da je tuženik povrijedio svoju obvezu obrazlaganja.
               
            
         (1)  Smjernice o državnim potporama za sanaciju i restrukturiranje nefinancijskih poduzetnika u teškoćama (SL 2014., C 249, str. 1.).
      
         (2)  Uredba (EZ) br. 1008/2008 Europskog parlamenta i Vijeća od 24. rujna 2008. o zajedničkim pravilima za obavljanje zračnog prijevoza u Zajednici (preinaka) (Tekst značajan za EGP) (SL 2008., L 293, str. 3.) (SL, posebno izdanje na hrvatskom jeziku, poglavlje 7., svezak 8., str. 164.).